Kudurru
Kudurru – didelis akmuo su įrašu apie žemės suteikimą ar pardavimą. Tokie akmenys buvo paplitę pietinėje Mesopotamijoje nuo Kasitų dinastijos laikotarpio (bene vieninteliai iš šio laikotarpio išlikę meno kūriniai) iki ~VII a. pr. m. e. Ant akmenų būdavo išraižomi dievybių, garantuojančių sandorį, atvaizdai (kartais su apibūdinančiais įrašais), sandorio sąlygos, taip pat prakeiksmas teisių pažeidėjui. Žemės savininkui atitekdavo molinė akmens kopija, o pats kudurru būdavo saugomas šventykloje.